CELEX: 52018PC0539
Language: el
Date: 2018-07-18
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ για την τροποποίηση της εκτελεστικής απόφασης 2009/1013/ΕΕ, με την οποία επιτρέπεται στην Αυστρία να συνεχίσει να εφαρμόζει μέτρο παρέκκλισης από τα άρθρα 168 και 168α της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 18.7.2018
            COM(2018) 539 final
            2018/0288(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            για την τροποποίηση της εκτελεστικής απόφασης 2009/1013/ΕΕ, με την οποία επιτρέπεται στην Αυστρία να συνεχίσει να εφαρμόζει μέτρο παρέκκλισης από τα άρθρα 168 και 168α της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               Σύμφωνα με το άρθρο 395 παράγραφος 1 της οδηγίας 2006/112/ΕΚ, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας («η οδηγία ΦΠΑ
                  1
               »), το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να επιτρέπει σε κάθε κράτος μέλος να εφαρμόζει ειδικά μέτρα παρέκκλισης από τις διατάξεις της εν λόγω οδηγίας, για λόγους απλούστευσης των διαδικασιών επιβολής του ΦΠΑ ή πρόληψης ορισμένων τύπων φοροδιαφυγής ή φοροαποφυγής.
            
            
               Με επιστολή που πρωτοκολλήθηκε στην Επιτροπή στις 23 Μαρτίου 2018, η Αυστρία ζήτησε την άδεια να συνεχίσει να εφαρμόζει μέτρο παρέκκλισης από τα άρθρα 168 και 168α της οδηγίας 2006/112/ΕΚ, με σκοπό την εξαίρεση από το δικαίωμα έκπτωσης του ΦΠΑ που επιβάλλεται σε αγαθά και υπηρεσίες των οποίων το ποσοστό χρησιμοποίησης από τον υποκείμενο στον φόρο για ιδιωτικούς σκοπούς του ή για τις ανάγκες του προσωπικού του ή γενικά για μη επιχειρηματικούς σκοπούς ή μη οικονομικές δραστηριότητες είναι υψηλότερο του 90 %. Με επιστολή που πρωτοκολλήθηκε στην Επιτροπή στις 4 Απριλίου 2018, η Αυστρία υπέβαλε στην Επιτροπή έκθεση σχετικά με την εφαρμογή του εν λόγω μέτρου η οποία περιλαμβάνει επανεξέταση του ποσοστού κατανομής που εφαρμόστηκε επί του δικαιώματος έκπτωσης του ΦΠΑ σύμφωνα με το άρθρο 2 της εκτελεστικής απόφασης 2009/1013/ΕΕ
                  2
               , όπως τροποποιήθηκε με την εκτελεστική απόφαση (ΕΕ) 2015/2428 του Συμβουλίου
                  3
               .
            
            
               Σύμφωνα με το άρθρο 395 παράγραφος 2 της οδηγίας 2006/112/ΕΚ, η Επιτροπή ενημέρωσε τα άλλα κράτη μέλη, με επιστολές της 11ης Απριλίου 2018, σχετικά με το αίτημα που υπέβαλε η Αυστρία. Η Επιτροπή γνωστοποίησε στην Αυστρία με επιστολή της 12ης Απριλίου 2018 ότι διέθετε όλες τις αναγκαίες πληροφορίες για την εξέταση του αιτήματος.
            
            
               Γενικό πλαίσιο
            
            
               Στο άρθρο 168 της οδηγίας 2006/112/EΚ προβλέπεται ότι ο υποκείμενος στον φόρο έχει το δικαίωμα να εκπίπτει τον ΦΠΑ που επιβάλλεται σε αγορές που πραγματοποιούνται και υπηρεσίες που λαμβάνονται για τις ανάγκες των φορολογούμενων πράξεών του. Στο άρθρο 168α παράγραφος 1 της οδηγίας 2006/112/ΕΚ προβλέπεται ότι ο ΦΠΑ που βαρύνει τις δαπάνες που συνδέονται με ακίνητο το οποίο αποτελεί μέρος της περιουσίας της επιχείρησης υποκειμένου στον φόρο και το οποίο χρησιμοποιείται από αυτόν ταυτόχρονα και για επιχειρηματικούς και για μη επιχειρηματικούς σκοπούς μπορεί να εκπίπτει μόνον κατ’ αναλογία του ποσοστού της χρησιμοποίησης του ακινήτου για τους σκοπούς των δραστηριοτήτων της επιχείρησής του. Δυνάμει του άρθρου 168α παράγραφος 2 της οδηγίας 2006/112/ΕΚ, τα κράτη μέλη δύνανται επίσης να εφαρμόζουν αυτόν τον κανόνα για τις δαπάνες που συνδέονται με άλλα αγαθά τα οποία αποτελούν μέρος των περιουσιακών στοιχείων της επιχείρησης όπως αυτά ορίζουν. 
            
            
               Το μέτρο που εφαρμόζει η Αυστρία παρεκκλίνει από τις εν λόγω αρχές και εξαιρεί πλήρως από το δικαίωμα έκπτωσης τον ΦΠΑ που επιβάλλεται σε αγαθά και υπηρεσίες όταν το ποσοστό χρησιμοποίησής τους από υποκείμενο στον φόρο για ιδιωτική χρήση ή για μη επιχειρηματικούς σκοπούς, συμπεριλαμβανομένων των μη οικονομικών δραστηριοτήτων, είναι υψηλότερο του 90%.
            
            
               Το μέτρο παρέκκλισης για την Αυστρία εγκρίθηκε αρχικά με την απόφαση 2004/866/EΚ του Συμβουλίου, της 13ης Δεκεμβρίου 2004
                  4
               , έως τις 31 Δεκεμβρίου 2009, εκ νέου με την εκτελεστική απόφαση 2009/1013/ΕΕ του Συμβουλίου, της 22ας Δεκεμβρίου 2009
                  5
               , έως τις 31 Δεκεμβρίου 2012, με την εκτελεστική απόφαση 2012/705/ΕΕ του Συμβουλίου, της 13ης Νοεμβρίου 2012, έως τις 31 Δεκεμβρίου 2015
                  6
                και με την εκτελεστική απόφαση (ΕΕ) 2015/2428 του Συμβουλίου, της 10ης Δεκεμβρίου 2015, έως τις 31 Δεκεμβρίου 2018
                  7
               .
            
            
               Με το παρόν αίτημα, η Αυστρία ενημέρωσε την Επιτροπή ότι μέχρι σήμερα εφαρμόζει επιτυχώς το ειδικό αυτό μέτρο και ανέφερε ότι το μέτρο είναι πολύ χρήσιμο όσον αφορά την απλούστευση της είσπραξης του ΦΠΑ και την πρόληψη της φοροδιαφυγής και της φοροαποφυγής, καθώς και την ενίσχυση της φορολογικής δικαιοσύνης, με αποτέλεσμα την αύξηση της φορολογικής συμμόρφωσης. Η κατάργηση της παρέκκλισης θα οδηγούσε σε αδικαιολόγητο ταμειακό όφελος για τον υποκείμενο στον φόρο ο οποίος χρησιμοποιεί ένα αγαθό ή μια υπηρεσία μόνο οριακά για επιχειρηματικούς σκοπούς και ο οποίος μπορεί να εκπίπτει τον ΦΠΑ για αυτή την ήσσονος σημασίας επιχειρηματική χρήση σε σχέση με τον υποκείμενο στον φόρο που χρησιμοποιεί το αγαθό ή την υπηρεσία αποκλειστικά για επιχειρηματικούς σκοπούς. Μεταγενέστερη ελάχιστη μεταβολή της αναλογίας μεταξύ ιδιωτικής και επιχειρηματικής χρήσης ενός αγαθού ή μιας υπηρεσίας που χρησιμοποιείται μόνο οριακά για επιχειρηματικούς σκοπούς θα οδηγούσε σε διακανονισμό της έκπτωσης του ΦΠΑ. Αυτός ο ήσσονος σημασίας διακανονισμός θα ήταν δυσανάλογος, τόσο από την πλευρά του φορολογουμένου όσο και από την πλευρά των φορολογικών διοικήσεων. 
            
            
               Γενικά, οι παρεκκλίσεις χορηγούνται για περιορισμένο χρονικό διάστημα, ώστε να μπορεί να αξιολογηθεί κατά πόσο το ειδικό μέτρο είναι κατάλληλο και αποτελεσματικό. Από την άποψη αυτή, με βάση τις πληροφορίες που παρείχε η Αυστρία, η Επιτροπή θεωρεί ότι η κατανομή 90% - 10% μεταξύ επιχειρηματικής και μη επιχειρηματικής χρήσης εξακολουθεί να αποτελεί σταθερή βάση για τον προσδιορισμό των πράξεων σε σχέση με τις οποίες η επιχειρηματική χρήση μπορεί να θεωρηθεί αμελητέα. 
            
            
               Κατά συνέπεια, το εν λόγω ειδικό μέτρο διευκολύνει το έργο τόσο των φορολογικών διοικήσεων όσο και των επιχειρήσεων, καθώς δεν χρειάζεται παρακολούθηση της μετέπειτα χρήσης των αγαθών και των υπηρεσιών επί των οποίων εφαρμόστηκε η εξαίρεση από το δικαίωμα έκπτωσης κατά το χρόνο απόκτησής τους, ιδίως όσον αφορά την πιθανή φορολόγηση της ιδιωτικής χρήσης σύμφωνα με το άρθρο 16 ή 26 της οδηγίας 2006/112/ΕΚ ή τον διακανονισμό των εκπτώσεων σύμφωνα με τις απαιτήσεις των άρθρων 184 έως 192 της εν λόγω οδηγίας. Ως εκ τούτου, κρίνεται σκόπιμη η παράταση του μέτρου παρέκκλισης.
            
            
               Ωστόσο, οποιαδήποτε παράταση θα πρέπει να περιορίζεται χρονικά, ώστε να εκτιμάται κατά πόσον εξακολουθούν να ισχύουν οι συνθήκες στις οποίες έχει βασιστεί η παρέκκλιση. Ως εκ τούτου, προτείνεται να παραταθεί η παρέκκλιση μέχρι το τέλος του 2021 και, σε περίπτωση που η Αυστρία επιδιώξει νέα παράταση μετά το 2021, να της ζητηθεί να συνυποβάλλει με το αίτημα παράτασης, το αργότερο στις 31 Μαρτίου 2018, έκθεση που να περιλαμβάνει επανεξέταση της εφαρμοζόμενης κατανομής μεταξύ επιχειρηματικής και μη επιχειρηματικής χρήσης, στην οποία βασίζεται η εξαίρεση από το δικαίωμα έκπτωσης. 
            
            
               Ισχύουσες διατάξεις στον τομέα της πρότασης
            
            
               Το άρθρο 176 της οδηγίας 2006/112/ΕΚ ορίζει ότι το Συμβούλιο καθορίζει τις δαπάνες για τις οποίες δεν παρέχεται δικαίωμα έκπτωσης του ΦΠΑ. Έως τότε, επιτρέπεται στα κράτη μέλη να διατηρήσουν τις εξαιρέσεις που εφαρμόζονταν την 1η Ιανουαρίου 1979. Συνεπώς, υπάρχει ένας αριθμός διατάξεων «αναστολής» που περιορίζουν το δικαίωμα έκπτωσης για τους υποκείμενους στον φόρο.
            
            
               Κατά παρέκκλιση από προηγούμενες πρωτοβουλίες για τη θέσπιση κανόνων σχετικά με τις κατηγορίες δαπανών που μπορεί να υπόκεινται σε περιορισμό όσον αφορά το δικαίωμα έκπτωσης
                  8
               , η εν λόγω παρέκκλιση είναι σκόπιμη εν αναμονή της εναρμόνισης των εν λόγω κανόνων σε επίπεδο ΕΕ.
            
            
               2.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               Διαβούλευση με τα ενδιαφερόμενα μέρη
            
            
               Άνευ αντικειμένου.
            
         
         
            
               Συλλογή και χρήση εμπειρογνωσίας
            
            
               Δεν υπήρξε ανάγκη εξωτερικής εμπειρογνωσίας.
            
            
               Εκτίμηση επιπτώσεων
            
            
               Η πρόταση έχει σκοπό την απλούστευση της διαδικασίας είσπραξης του ΦΠΑ και, συνεπώς, έχει δυνητικά θετικό αποτέλεσμα για τις επιχειρήσεις και για τις διοικήσεις. Η πρόταση υποβλήθηκε από την Αυστρία ως κατάλληλο μέτρο και είναι ανάλογη με άλλες παρελθούσες και υφιστάμενες παρεκκλίσεις.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ
            
            
               Σύνοψη της προτεινόμενης δράσης
            
            
               Σκοπός της πρότασης είναι να επιτραπεί στην Αυστρία να συνεχίσει να εφαρμόζει μέτρο παρέκκλισης από τα άρθρα 168 και 168α της οδηγίας 2006/112/ΕΚ, ώστε να εξαιρείται πλήρως από το δικαίωμα έκπτωσης ο ΦΠΑ που επιβάλλεται σε αγαθά και υπηρεσίες όταν το ποσοστό χρησιμοποίησής τους από τον υποκείμενο στον φόρο για ιδιωτικούς σκοπούς του ή για τις ανάγκες του προσωπικού του ή γενικά για μη επιχειρηματικούς σκοπούς ή μη οικονομικές δραστηριότητες είναι υψηλότερο του 90 %.
            
            
               Το ποσοστό κατανομής και η αναγκαιότητα του μέτρου παρέκκλισης θα επανεξεταστούν από την Αυστρία και θα αποτελέσουν αντικείμενο έκθεσης σε περίπτωση υποβολής αιτήματος για παράταση. 
            
            
               Νομική βάση
            
            
               Άρθρο 395 παράγραφος 1 της οδηγίας 2006/112/EΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας.
            
            
               Αρχή της επικουρικότητας
            
            
               Λαμβανομένης υπόψη της διάταξης της οδηγίας 2006/112/EΚ του Συμβουλίου στην οποία βασίζεται η πρόταση, δεν εφαρμόζεται η αρχή της επικουρικότητας.
            
            
               Αρχή της αναλογικότητας
            
            
               Η πρόταση είναι σύμφωνη με την αρχή της αναλογικότητας για τους ακόλουθους λόγους.
            
            
               Η παρούσα απόφαση αφορά άδεια που χορηγείται σε κράτος μέλος κατόπιν αιτήματός του και ουδόλως συνιστά υποχρέωση.
            
            
               Δεδομένου του περιορισμένου πεδίου εφαρμογής της παρέκκλισης, το ειδικό μέτρο είναι ανάλογο προς τον επιδιωκόμενο στόχο. Θα μειώσει τον διοικητικό φόρτο και θα αυξήσει ελαφρά μόνο το φορολογικό βάρος για τους υποκειμένους στον φόρο που κάνουν χρήση των αγαθών ή των υπηρεσιών έως και κατά 10 % για επιχειρηματικούς σκοπούς.
            
            
               Επιλογή των νομικών πράξεων
            
            
               Προτεινόμενες νομικές πράξεις: εκτελεστική απόφαση του Συμβουλίου.
            
            
               Άλλα μέσα δεν θα ήταν κατάλληλα για τους εξής λόγους:
            
            
               Βάσει του άρθρου 395 της οδηγίας 2006/112/ΕΚ του Συμβουλίου, η παρέκκλιση από τους κοινούς κανόνες ΦΠΑ είναι δυνατή μόνο με την έγκριση του Συμβουλίου, το οποίο αποφασίζει ομόφωνα κατόπιν προτάσεως της Επιτροπής. Συνεπώς, η εκτελεστική απόφαση του Συμβουλίου είναι η μόνη κατάλληλη νομική πράξη, δεδομένου ότι μπορεί να απευθύνεται σε μεμονωμένα κράτη μέλη.
            
         
         
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ 
            
            
               Η πρόταση δεν θα έχει αρνητικές συνέπειες στους ιδίους πόρους της Ένωσης από τον ΦΠΑ.
            
            
               5.ΠΡΟΑΙΡΕΤΙΚΑ ΣΤΟΙΧΕΙΑ
            
            
               Η πρόταση περιορίζεται χρονικά και περιλαμβάνει ρήτρα επανεξέτασης.
            
            
               2018/0288 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για την τροποποίηση της εκτελεστικής απόφασης 2009/1013/ΕΕ, με την οποία επιτρέπεται στην Αυστρία να συνεχίσει να εφαρμόζει μέτρο παρέκκλισης από τα άρθρα 168 και 168α της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, 
            
            
               Έχοντας υπόψη την οδηγία 2006/112/EΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας
                  9
               , και ιδίως το άρθρο 395 παράγραφος 1 πρώτο εδάφιο,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Στην Αυστρία έχει χορηγηθεί μέτρο παρέκκλισης με την εκτελεστική απόφαση 2009/1013/ΕΕ του Συμβουλίου
                  10
               . Η εφαρμογή του μέτρου παρέκκλισης παρατάθηκε εν συνεχεία με την εκτελεστική απόφαση 2012/705/ΕΕ του Συμβουλίου
                  11
                έως τις 31 Δεκεμβρίου 2015 και με την εκτελεστική απόφαση (ΕΕ) 2015/2428 του Συμβουλίου
                  12
                έως τις 31 Δεκεμβρίου 2018.
            
            
               (2)Το ειδικό μέτρο αποτελεί παρέκκλιση από τα άρθρα 168 και 168α της οδηγίας 2006/112/ΕΚ που διέπουν το δικαίωμα των υποκειμένων στον φόρο προς έκπτωση του φόρου προστιθέμενης αξίας (ΦΠΑ) που επιβάλλεται σε αγαθά που τους παραδίδονται και υπηρεσίες που τους παρέχονται για τις ανάγκες των φορολογητέων πράξεών τους. Το μέτρο παρέκκλισης αποσκοπεί στην εξαίρεση από το δικαίωμα έκπτωσης του ΦΠΑ που επιβάλλεται σε αγαθά και υπηρεσίες όταν το ποσοστό χρησιμοποίησής τους από τον υποκείμενο στον φόρο για ιδιωτικούς σκοπούς του ή για τις ανάγκες του προσωπικού του, ή γενικά για μη επιχειρηματικούς σκοπούς ή μη οικονομικές δραστηριότητες, είναι υψηλότερο του 90%. 
            
            
               (3)Σκοπός του ειδικού μέτρου είναι η απλούστευση της διαδικασίας επιβολής και είσπραξης του ΦΠΑ. Το ποσό του οφειλόμενου φόρου στο επίπεδο της τελικής κατανάλωσης επηρεάζεται σε αμελητέο μόνο βαθμό.
            
            
               (4)Με επιστολή που καταχωρίστηκε στην Επιτροπή στις 23 Μαρτίου 2018, η Αυστρία ζήτησε την άδεια να συνεχίσει να εφαρμόζει το εν λόγω ειδικό μέτρο. 
            
            
               (5)Με επιστολή που πρωτοκολλήθηκε στην Επιτροπή στις 4 Απριλίου 2018, η Αυστρία υπέβαλε έκθεση σχετικά με την εφαρμογή του ειδικού μέτρου η οποία περιλαμβάνει επανεξέταση του ποσοστού κατανομής που εφαρμόστηκε επί του δικαιώματος έκπτωσης του ΦΠΑ σύμφωνα με το άρθρο 2 της εκτελεστικής απόφασης 2009/1013/ΕΕ.
            
            
               (6)Σύμφωνα με το άρθρο 395 παράγραφος 2 δεύτερο εδάφιο της οδηγίας 2006/112/ΕΚ, η Επιτροπή ενημέρωσε τα άλλα κράτη μέλη, με επιστολές της 11ης Απριλίου 2018, σχετικά με το αίτημα που υπέβαλε η Αυστρία. Με επιστολή της 12ης Απριλίου 2018, η Επιτροπή γνωστοποίησε στην Αυστρία ότι διέθετε όλες τις απαραίτητες πληροφορίες για την εξέταση του αιτήματος.
            
            
               (7)Σύμφωνα με τις πληροφορίες που διαβίβασε η Αυστρία, τα πραγματικά και νομικά περιστατικά που δικαιολογούσαν την τρέχουσα εφαρμογή του συγκεκριμένου ειδικού μέτρου δεν έχουν μεταβληθεί και εξακολουθούν να ισχύουν. Ως εκ τούτου, είναι σκόπιμο να επιτραπεί στην Αυστρία να εξακολουθήσει να εφαρμόζει το εν λόγω ειδικό μέτρο για περαιτέρω χρονικό διάστημα, το οποίο όμως περιορίζεται έως τις 31 Δεκεμβρίου 2021, ώστε να καταστεί δυνατή η επανεξέταση της αναγκαιότητας και της αποτελεσματικότητας του μέτρου παρέκκλισης και του ποσοστού κατανομής μεταξύ επιχειρηματικής και μη επιχειρηματικής χρήσης στο οποίο βασίζεται.
            
         
         
            
               (8)Σε περίπτωση που η Αυστρία κρίνει ότι είναι αναγκαία περαιτέρω παράταση πέραν του 2021, θα πρέπει να συνυποβάλει στην Επιτροπή, μαζί με το αίτημα παράτασης, έκθεση σχετικά με την εφαρμογή του μέτρου, στην οποία θα επανεξετάζεται και το εφαρμοζόμενο ποσοστό κατανομής, το αργότερο μέχρι την 31η Μαρτίου 2021, ώστε να προβλεφθεί επαρκής χρόνος για την εξέταση του αιτήματος από την Επιτροπή.
            
            
               (9)Οι παρεκκλίσεις θα έχουν αμελητέα μόνο επίπτωση στο συνολικό ποσό του φόρου που εισπράττεται στο στάδιο της τελικής κατανάλωσης και δεν θα έχουν αρνητικές συνέπειες στους ιδίους πόρους της Ένωσης που προέρχονται από τον φόρο προστιθέμενης αξίας.
            
            
               (10)Συνεπώς, η εκτελεστική απόφαση 2009/1013/ΕΕ θα πρέπει να τροποποιηθεί αναλόγως,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Τα άρθρα 1 και 2 της εκτελεστικής απόφασης 2009/1013/ΕΕ αντικαθίστανται από το ακόλουθο κείμενο:
            
            
               «Άρθρο 1
            
            
               Κατά παρέκκλιση των άρθρων 168 και 168α της οδηγίας 2006/112/ΕΚ, επιτρέπεται στην Αυστρία να εξαιρεί πλήρως από το δικαίωμα έκπτωσης του φόρου προστιθέμενης αξίας (ΦΠΑ) τον ΦΠΑ που επιβάλλεται σε αγαθά και υπηρεσίες όταν το ποσοστό χρησιμοποίησής τους για τις ιδιωτικές ανάγκες του υποκείμενου σε φόρο ή του προσωπικού του, ή γενικότερα για μη επιχειρηματικούς σκοπούς ή μη οικονομικές δραστηριότητες, είναι υψηλότερο του 90%.
            
            
               Άρθρο 2
            
            
               Η παρούσα απόφαση παύει να ισχύει στις 31 Δεκεμβρίου 2021.
            
            
               Κάθε αίτημα για παράταση του μέτρου παρέκκλισης που προβλέπεται στην παρούσα απόφαση υποβάλλεται στην Επιτροπή το αργότερο στις 31 Μαρτίου 2021.
            
            
               Κάθε τέτοιο αίτημα συνοδεύεται από έκθεση για την εφαρμογή του εν λόγω μέτρου, η οποία περιλαμβάνει επανεξέταση του ποσοστού κατανομής που εφαρμόστηκε επί του δικαιώματος έκπτωσης του ΦΠΑ βάσει της παρούσας απόφασης.».
            
            
               Άρθρο 2
            
            
               Η παρούσα απόφαση εφαρμόζεται από την 1η Ιανουαρίου 2019.
            
            
               Άρθρο 3
            
            
               H παρούσα απόφαση απευθύνεται στη Δημοκρατία της Αυστρίας.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 347 της 11.12.2006, σ. 1.
               
               
                  
                     (2)
                  
                        ΕΕ L 348 της 29.12.2009, σ. 21.
               
               
                  
                     (3)
                  
                        ΕΕ L 334 της 22.12.2015, σ. 12.
               
               
                  
                     (4)
                  
                        ΕΕ L 371 της 18.12.2004, σ. 47.
               
               
                  
                     (5)
                  
                        ΕΕ L 348 της 29.12.2009, σ. 21.
               
               
                  
                     (6)
                  
                        ΕΕ L 319 της 16.11.2012, σ. 8.
               
               
                  
                     (7)
                  
                        ΕΕ L 334 της 22.12.2015, σ. 12.
               
               
                  
                     (8)
                  
                        COM (2004) 728 τελικό - Πρόταση οδηγίας του Συμβουλίου που τροποποιεί την οδηγία 77/388/ΕΟΚ με σκοπό την απλούστευση των υποχρεώσεων που απορρέουν από το φόρο προστιθεμένης αξίας (ΕΕ C 24 της 29.1.2005, σ. 10), που αποσύρθηκε στις 21 Μαΐου 2014
                  
                  (ΕΕ C 153 της 21. 5. 2014, σ. 3) 
               
               
                  
                     (9)
                  
                        ΕΕ L 347 της 11.12.2006, σ. 1.
               
               
                  
                     (10)
                  
                        Εκτελεστική απόφαση του Συμβουλίου, της 22ας Δεκεμβρίου 2009, με την οποία επιτρέπεται στη Δημοκρατία της Αυστρίας να συνεχίσει να εφαρμόζει μέτρο παρέκκλισης από το άρθρο 168 της οδηγίας 2006/112/ΕΚ σχετικά με το κοινό σύστημα φόρου προστιθεμένης αξίας (ΕΕ L 348 της 29.12.2009, σ. 21).
               
               
                  
                     (11)
                  
                        Εκτελεστική απόφαση του Συμβουλίου, της 13ης Νοεμβρίου 2012, για την τροποποίηση της απόφασης 2009/791/ΕΚ και της εκτελεστικής απόφασης 2009/1013/ΕΕ ώστε να επιτραπεί στη Γερμανία και στην Αυστρία, αντιστοίχως, να εξακολουθήσουν να εφαρμόζουν μέτρο παρέκκλισης από τα άρθρα 168 και 168α της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 319 της 16.11.2012, σ. 8).
               
               
                  
                     (12)
                  
                        Εκτελεστική απόφαση (ΕΕ) 2015/2428 του Συμβουλίου, της 10ης Δεκεμβρίου 2015, για την τροποποίηση της απόφασης 2009/791/ΕΚ και της εκτελεστικής απόφασης 2009/1013/ΕΕ ώστε να επιτραπεί στη Γερμανία και στην Αυστρία, αντιστοίχως, να εξακολουθήσουν να εφαρμόζουν μέτρο παρέκκλισης από τα άρθρα 168 και 168α της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (ΕΕ L 334 της 22.12.2015, σ. 12).